  

**OB LETOŠNJEM SVETOVNEM DNEVU TURIZMA BEREMO V**

**GOZDNIH KNJIŽNICAH**

Ob svetovnem dnevu turizma, ki ga obeležujemo 27. septembra, številne turistične organizacije z različnimi dogodki in manifestacijami ozaveščajo o pomenu turizma in njegovem vplivu na družbene, kulturne, politične, okoljske in gospodarske vrednote po vsem svetu*. Letošnja tema je »Turizem in mir«, kar gre v teh nemirnih časih razumeti kot poziv k miru po vsem svetu.*

Letošnji dan turizma bo Zavod za gozdove Slovenije v sodelovanju s Turistično zvezo Slovenije, Andragoškim centrom Slovenije in Gozdarsko knjižnico (Gozdarski inštitut Slovenije) obeležil s povabilom k branju v gozdu. *S tem bomo spodbujali bralno kulturo v Sloveniji in se vključili tudi v Nacionalni mesec skupnega branja, v katerem bo letos osrednja tema branje v javnem prostoru (več:* [*https://nmsb.pismen.si*](https://nmsb.pismen.si/)*). Knjiga je orožje - vzemi jo v roke!*

**Gozd je učilna. Drevesa so čudesa našega sveta. Vsako posebej nas zna nagovoriti. Zato nas vabi, da mu prisluhnemo. Vstopimo v dvorano skrivnosti dreves s knjigo in besedo.**

Društva, skupine in institucije vabimo, da **v petek, 27. septembra 2024, ob 17. uri** v najbližjem gozdu, npr. ob učni oziroma tematski poti, organizirajo z branjem povezan dogodek. To je lahko postavitev gozdne knjižnice, javno branje literature v gozdu, pripovedovalski večer, predstavitve knjig, pravljice za otroke ali kaj podobnega. Morda organizirano obiščete gozdno knjižnico izven svojega kraja.

Pri organizaciji dogodkov se lahko povežete z društvi, lokalnimi vrtci, šolami, domovi za starejše, medgeneracijskimi centri, VDC centri, splošnimi knjižnicami ter založbami, občinami in drugimi zainteresiranimi posamezniki.

Svoj dogodek vpišite na posebni spletni strani Turistične zveze Slovenije <https://forms.gle/y4hGtx5a6uJt7NFi7>, da ga bomo lahko promovirali tudi v širši javnosti.

**Namen in cilji projekta:**

* **ozaveščanje o pomenu branja za življenje posameznikov in družbe (branje je osnova vseh pismenosti),**
* **branje spodbuja mišljenje in prinaša znanje, z branjem knjig lahko raziskujemo različne teme in ideje,**
* **spodbujanje bralne kulture in branja za užitek,**
* **druženje ob knjigi in s knjigo v javnem prostoru,**
* branje knjig v gozdu še posebej blagodejno vpliva na naš duševni in čustveni razvoj,
* opozarjanje na pomen gozda kot pomembnega vira obnovljivih virov energije in surovin ter njegovega blagodejnega vpliva na celotno okolje in prebivalstvo,
* seznanitev javnosti z različnimi (inovativnimi) možnostmi, ki jih ponuja turizem pri nas,
* popularizacija turizma, še posebej v manj znanih območjih države,
* razvoj zelenega turizma za razvoj krožnega gospodarstva,
* sodelovanje in povezovanje institucij, skupin in posameznikov pri razvoju podeželja, turizma oz. gospodarstva.

Osrednji dogodek ob svetovnem dnevu turizma v Sloveniji bo **v petek, 27. septembra 2024, ob 17. uri v Zeliščarskem centru JV Slovenije v Škocjanu,** kjer je postavljena prva [gozdna knjižnica v Sloveniji.](https://www.zeliscarski-center.com/o-centru/gozdna-knjižnica.html)

Vabljeni k sodelovanju!

Dodatne informacije: Jože Prah, [joze.prah@amis.net](mailto:joze.prah@amis.net) 041 657 560